“ธปท.” เลื่อนเปิดขอไลเซนส์ “Virtual Bank” เป็นปลายปี 66
ผู้ว่าฯ ธปท.เลื่อนเปิดให้ยื่นขอไลเซนส์ Virtual Bank เป็นปลายปี 66 โดยจะเปิดรับฟังความเห็นอีกรอบในช่วงไตรมาส 3/66
ผู้ว่าฯ ธปท.เลื่อนเปิดให้ยื่นขอไลเซนส์ Virtual Bank เป็นปลายปี 66 โดยจะเปิดรับฟังความเห็นอีกรอบในช่วงไตรมาส 3/66
24 เม.ย. 2566

ดร.เศรษฐพุฒิ สุทธิวาทนฤพุฒิ ผู้ว่าการธนาคารแห่งประเทศไทย (ธปท.) เปิดเผยว่า ขณะนี้ได้เลื่อนกรอบเวลาการเปิดรับสมัคร ผู้ที่จะยื่นขอใบอนุญาตธนาคารไร้สาขา (Virtual Bank) ออกไปเป็นภายในไตรมาสที่ 4 ปี 2566 เนื่องจากมีประเด็นคำถามหลากหลายเกิดขึ้น รวมถึงการเข้าถึงข้อมูล
ดังนั้นทาง ธปท.จึงต้องการเคลียร์คำถามทั้งหมด เพื่อให้เกิดความเท่าเทียมทุกราย ซึ่ง ธปท.จะมีการเปิดรับฟังความคิดเห็นอีกครั้งและอกหลักเกณฑ์ภายในไตรมาสที่ 3 ปีนี้
“ยอมรับว่าการออกหลักเกณฑ์ Virtual Bank ล่าช้ากว่ากำหนดการเดิม เนื่องจากมีประเด็นคำถามหลากหลาย เกิดขึ้น รวมถึงการเข้าถึงข้อมูล ธปท.จึงต้องการเคลียร์คำถามทั้งหมด เพื่อให้เกิดความเท่าเทียมทุกราย โดย ธปท.จะมีการเปิดรับฟังความคิดเห็นอีกครั้งและอกหลักเกณฑ์ภายในไตรมาสที่ 3 และภายในไตรมาสที่ 4 จะมีการเปิดรับสมัคร” ดร.เศรษฐพุฒิ กล่าว
ทั้งนี้ ธปท.ยังคงกำหนดใบอนุญาต (License) จำนวน 3 รายเท่าเดิม เพราะเป็นระดับที่เหมาะสม เพราะต้องการให้เกิดผลกระทบในแง่การแข่งขัน แต่หากดูด้านเสถียรภาพ ซึ่งมีการเปิดรับเงินฝาก จึงไม่อยากให้เปิดในจำนวนมากเหมือนต่างประเทศ แล้วท้ายที่สุดก็ต้องตามมาปิดทีหลัง
อย่างไรก็ดี ปัจจุบันมีทั้งสถาบันการเงิน ผู้ประกอบธุรกิจที่ไม่ใช่ธนาคารพาณิชย์ (Non Bank) และอื่น ๆ ให้ความสนใจจำนวนมาก